C 229/18

Produkto specifikacijos reikšmingo pakeitimo patvirtinimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2022/C 229/06)

Šiuo paskelbimu suteikiama teisė pateikti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 51 straipsnį (1) per tris mėnesius nuo šio paskelbimo dienos.

PRODUKTO SU SAUGOMA KILMĖS VIETOS NUORODA ARBA SAUGOMA GEOGRAFINE NUORODA SPECIFIKACIJOS REIKŠMINGO PAKEITIMO PATVIRTINIMO PARAIŠKA

Pakeitimo patvirtinimo paraiška pagal Reglamento (ES) Nr. 1151/2012 53 straipsnio 2 dalies pirmą pastraipą

Murazzano

ES Nr.: PDO-IT-0015-AM01 – 2020.11.18

SKVN (X) SGN ( )

1. PAREIŠKĖJŲ GRUPĖ IR TEISĖTAS INTERESAS

„Consorzio di Tutela del Formaggio Murazzano DOP“ (SKVN „Murazzano“ žymimo sūrio apsaugos asociacija), via Piazza Oberto, 1 – 12060 Bossolasco (CN), Italija. E. paštas consorzio.murazzano@gmail.com; Patvirtintas e. pašto adresas: consorziomurazzano@sicurezzapostale.it.

„Consorzio Tutela Formaggio Raschera DOP“ (SKVN „Murazzano“ žymimo sūrio apsaugos asociacija), kurią sudaro sūrio „Murazzano“ gamintojai, pagal 2013 m. spalio 14 d. Žemės ūkio, maisto ir miškininkystės politikos ministerijos nutarimo Nr. 12511 13 straipsnio 1 dalį turi teisę pateikti pakeitimo paraišką.

2. VALSTYBĖ NARĖ ARBA TREČIOJI ŠALIS

Italija

3. KEIČIAMA (-OS) PRODUKTO SPECIFIKACIJOS DALIS (-YS)

☒ Produkto pavadinimas

☒ Produkto aprašymas

☐ Geografinė vietovė

☒ Kilmės įrodymas

☒ Gamybos būdas

☒ Ryšys su geografine vietove

☒ Ženklinimas

☒ Kita: Produkto specifikacijos pertvarkymas, straipsnio dėl kontrolės pakeitimas ir informacijos apie kontrolės įstaigą įtraukimas

4. PAKEITIMO (-Ų) POBŪDIS

☐ Produkto su registruota SKVN arba SGN specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą.

☒ Produkto su registruota SKVN arba SGN, kurio bendrasis (arba lygiavertis) dokumentas nepaskelbtas, specifikacijos pakeitimas, nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą.

5. PAKEITIMAS (-AI)

Pirmiausia reikėtų pažymėti, kad pagrindinė sūrio „Murazzano“ produkto specifikacijos pakeitimo priežastis yra siekis SKVN „Murazzano“ žymimam sūriui taikomas taisykles išdėstyti viename dokumente ir įtraukti tam tikrą informaciją, kurios nebuvo registruojant produktą, taip užtikrinant, kad produkto specifikacija ir bendrasis dokumentas atitiktų teisės aktų reikalavimus.

„Murazzano“ buvo įregistruota kaip SKVN 1996 m. birželio 26 d. Reglamentu (EB) Nr. 1107/96, laikantis Reglamento (EEB) Nr. 2081/92 17 straipsnio. Dokumentai, kurių pagrindu buvo atlikta registracija – 1983 m. birželio 30 d. Prezidento dekretas Nr. 334, kuriuo Italijoje buvo pripažinta ši kilmės vietos nuoroda, keturių puslapių dokumentas pavadinimu „Murazzano“ DOP (SKVN „Murazzano“) ir santrauka.

Produkto specifikacija šiuo metu suskirstyta į tris straipsnius: 1 straipsnyje nurodytas produkto pavadinimo pripažinimas; 2 straipsnyje apibrėžiamas pripažintas produktas, jo gamybos būdas ir savybės; 3 straipsnyje apibrėžiama gamybos vietovė.

Santraukoje pateikiama informacija apie pavadinimą, produkto aprašymą, geografinę vietovę, gamybos būdą, ryšį su geografine vietove ir tam tikra informacija apie ženklinimą bei kontrolę.

Produkto pavadinimas

Šis pakeitimas susijęs tik su teksto forma. Tai susiję su esamos produkto specifikacijos 1 straipsniu (1983 m. birželio 30 d. Prezidento dekretas Nr. 334).

Dabartinis tekstas:

„1 straipsnis Šiuo reglamentu pripažįstama sūriui taikoma kilmės vietos nuoroda „Murazzano“ ir ją leidžiama naudoti tik produktui, atitinkančiam šiame dekrete nustatytus perdirbimo metodų reikalavimus ir juslines bei produkto savybes, kurias lemia toliau pateiktame 3 straipsnyje apibrėžta gamybos vietovė.“

Keičiama taip:

„1 straipsnis Pavadinimas Šiuo reglamentu sūriui taikomą SKVN „Murazzano“ leidžiama naudoti tik produktui, atitinkančiam šioje produkto specifikacijoje nustatytus perdirbimo metodų reikalavimus ir juslines bei produkto savybes, kurias lemia toliau pateiktame 3 straipsnyje apibrėžta gamybos vietovė.“

Produkto aprašymas

Produkto specifikacijos 2 straipsnio (1983 m. birželio 30 d. Prezidento dekretas Nr. 334) ir bendrojo dokumento 3.2 punkto pakeitimas.

Dabartinis tekstas:

„Šviežias sūris, pagamintas tik iš nenugriebto avies pieno arba iš nenugriebto pieno mišinio, kuriame yra ne mažiau kaip 60 proc. avies pieno ir ne daugiau kaip 40 proc. karvės pieno.

Forma: cilindro formos, plokščiais paviršiais, šiek tiek paaukštintais kraštais.

Dydis: skersmuo apytiksliai 10–15 cm, krašto aukštis apytiksliai 3–4 cm, kuris gali svyruoti ir būti didesnis arba mažesnis, priklausomai nuo gamybos laikotarpio trukmės.

Svoris: 300–400 g.

Sūrio masės spalva: pieno baltumo.

Sūrio masės struktūra: minkšta, turinti šiek tiek tvirtumo, kartais su nedideliu akių skaičiumi, smulkiagrūdė, nenaudojami nei spalviniai pigmentai, nei specifinės kvapiosios medžiagos.

Išorinis sluoksnis: nėra plutos, švieži sūriai yra pieno baltumo, o ant ilgiau brandintų sūrių susidaro plona šiaudų geltonumo plėvelė.

Skonis: subtilus, švelniai kvepiantis, malonus, primenantis avių pieną.

Riebalų kiekis sausojoje medžiagoje: ne mažiau kaip 50 proc.“

Keičiama taip:

„SKVN „Murazzano“ leidžiama naudoti tik sūriui, pasižyminčiam šiomis savybėmis: „Šviežias sūris, pagamintas tik iš nenugriebto Delle Langhe veislės avių pieno arba iš nenugriebto pieno mišinio, kuriame yra ne mažiau kaip 60 proc. avies pieno ir ne daugiau kaip 40 proc. karvės pieno. Jis vartojamas kaip valgomasis sūris ir pasižymi toliau išvardytomis savybėmis. Forma: cilindro formos, plokščiais paviršiais, šiek tiek paaukštintais kraštais. Dydis: skersmuo apytiksliai 10–15 cm, krašto aukštis apytiksliai 3–4 cm. Svoris: 250–400 g. Nurodytas sūrio po minimalaus brandinimo laikotarpio dydis ir svoris. Sūrio masės aprašymas: minkšta, turinti šiek tiek tvirtumo, kartais su nedideliu akių skaičiumi, smulkiagrūdė; sūriui bręstant spalva keičiasi nuo pieno baltumo iki šiaudų geltonumo; sūriui bręstant palaipsniui prarandama drėgmė ir jo tekstūra kinta nuo minkštos iki vis tvirtesnės, kol galiausiai tampa pusiau kieta arba kieta. Nenaudojami nei spalviniai pigmentai, nei specifinės kvapiosios medžiagos. Išorinis sluoksnis: švieži sūriai neturi plutos, išorinis sluoksnis yra pieno baltumo, kartais su plona šiaudų geltonumo plėvele, kuri palaipsniui tamsėja. Skonis: subtilus, švelniai kvepiantis, malonus, primenantis avių pieną; sūriui bręstant stiprėja jo kvapas ir skonis. Riebalų kiekis sausojoje medžiagoje: ne mažiau kaip 50 proc. su 2 proc. leistinu nuokrypiu produktui, pagamintam tik iš avių pieno, ir 47 proc. su 2 proc. leistinu nuokrypiu produktui, pagamintam iš mišraus avių ir karvių pieno.“

Minimalus svoris pakeistas iš 300 g į 250 g.

Šis pakeitimas būtinas siekiant patenkinti rinkos paklausą ir palengvinti smulkiųjų gamintojų darbą tuo metų laiku, kai pieno gamyba yra mažesnė. Taip pat patikslinta, kad nurodytas svoris yra po minimalaus sūrio brandinimo laikotarpio, nes dėl ilgo brandinimo ar nokinimo prarandama drėgmė, taigi sumažėja sūrio svoris bei dydis.

Minimalus riebalų kiekis sausojoje medžiagoje sumažintas nuo 53 proc. iki 50 proc. su 2 proc. leistinu nuokrypiu produktui, pagamintam tik iš avies pieno, ir nuo 50 proc. iki 47 proc. su 2proc. leistinu nuokrypiu produktui, pagamintam iš mišraus avies ir karvės pieno. Tai buvo padaryta remiantis šiais pastebėjimais ir svarstymais:

1983 m. produkto specifikacijoje riebalų kiekis buvo nurodytas remiantis 1964 m. atliktu tyrimu. Tas tyrimas buvo susijęs su gyvulių auginimo padėtimi, kuri labai skyrėsi nuo šiandieninės. Pakanka pasakyti, kad tais laikais Delle Langhe veislės avių buvo daugiau nei 30 000, o šiais laikais jų liko tik 2 000, ir reikia atsižvelgti į visas genetinio nuskurdimo pasekmes, kurias toks didelis sumažėjimas gali sukelti gyvulių veisimui.

1963 m. užregistruotas vidutinis produkcijos kiekis iš vieno gyvulio buvo apie 100 kg, o šiais laikais – apie 150 kg iš vieno gyvulio.

1964 m. atliktame tyrime nėra duomenų apie riebalų kiekį avies piene, tačiau akivaizdu, kad riebalų kiekiui sūryje įtakos turi įvairių komponentų (riebalų, baltymų, laktozės, mineralinių medžiagų) kiekis piene, iš kurio jis pagamintas. Todėl produkcijos padidėjimas daro neigiamą poveikį riebalų, baltymų ir kt. procentiniam kiekiui viename litre pieno.

Neseniai 2012 m. Turino universiteto atlikto išsamaus tyrimo šiuo klausimu metu nustatyta, kad riebalų kiekis piene įvairiuose ūkiuose labai skiriasi, o tam neabejotinai turi įtakos genetiniai veiksniai, taip pat šėrimo praktika laikantis tradicijų. Kitas neabejotinai svarbus veiksnys yra tas, kad, kadangi iš esmės tai yra amatininkų gaminys, išrūgose buvo nustatyti dideli riebalų likučių, t. y. riebalų, prarastų perdirbimo metu ir neišlikusių varškėje, kiekio skirtumai.

Tas kiekis, žinoma, turėjo didelės įtakos sūrio riebumui, ir Turino universiteto tyrėjai netgi pastebėjo, kad sūrio „Murazzano“ riebumas daugeliu atvejų buvo mažesnis nei nurodyta 1964 m., o vėliau ir 1983 m. produkto specifikacijoje.

Be to, galima daryti prielaidą, kad esamoje gaminio specifikacijoje pateikti skaičiai buvo nustatyti naudojant ne tokius tikslius analizės metodus, kaip turimi šiandien.

Nuoroda į veislę Delle Langhe buvo įtraukta atsižvelgiant į avių pieną.

Iki šiol ši informacija buvo pateikta tik minėto dokumento pavadinimu „Murazzano“ DOP (SKVN „Murazzano“) įžangoje. Taigi ji buvo įtraukta į produkto specifikacijos 2 straipsnį ir bendro dokumento 3.2 punktą.

Sūrio masės spalvos, išorinio sluoksnio ir skonio aprašymas papildytas įtraukiant ilgiau brandinto sūrio „Murazzano“ savybes, kad sūrio „Murazzano“ aprašymas atitiktų pakeitimą, susijusį su ilgesniu brandinimo laiku (žr. toliau pateiktą gamybos būdo pakeitimą).

Kilmės įrodymas

Siekiant, kad produkto specifikacija atitiktų galiojančius teisės aktus, į ją įtrauktas konkretus straipsnis.

Naujas straipsnis išdėstytas taip:

„4 straipsnis Kilmės įrodymas Kiekvienas gamybos proceso etapas stebimas registruojant visas sąnaudas ir produkcijos kiekį. Laikantis tokios tvarkos, taip pat įtraukiant visus produktų grandinės dalyvius į specialius kontrolės įstaigos tvarkomus sąrašus ir laiku kontrolės institucijai deklaruojant pagamintus kiekius, užtikrinamas produkto atsekamumas. Visus į atitinkamus sąrašus įtrauktus fizinius ir juridinius asmenis kontrolės įstaiga tikrina pagal produkto specifikaciją ir susijusį kontrolės planą.“

Gamybos metodas

Produkto specifikacijos 2 straipsnio pakeitimas. Iš dalies pakeista dalis apie pašarus ir melžimų skaičių, patikslintas pieno traukinimo temperatūros leistinas nuokrypis ir sūrio brandinimo laikotarpis.

Produkto specifikacijos 2 straipsnio ir bendrojo dokumento 3.3 punkto pakeitimas – pašarai.

Dabartinis tekstas:

„Avių ir, prireikus, galvijų mitybos racioną turi sudaryti žalieji arba šieno pašarai iš gamybos vietovės.“

Keičiama taip:

„Į gyvulių, kurių pienas turi būti perdirbamas į SKVN „Murazzano“ žymimą sūrį, metinį pašarų racioną turi įeiti žali arba konservuoti pašarai, kurie turėtų sudaryti ne mažiau kaip 70 proc. sausosios medžiagos, ir koncentruoti pašarai arba pašarų papildai, kurie turėtų sudaryti ne daugiau kaip 30 proc. sausosios medžiagos. Ne mažiau kaip 80 proc. pašarų turi būti iš kilmės vietos. Gyvuliai ganomi tuomet, kai tai galima daryti pagal sezoną. Pašarų, gautų ne iš nustatytos geografinės vietovės, kiekis jokiu būdu negali viršyti 50 proc. sausosios medžiagos per metus. Leidžiama naudoti vitaminus ir mineralų papildus neviršijant įstatymais nustatytų ribų.“

Visa gamybos vietovė yra nedrėkinamoje žemėje, aukštose arba vidutinio aukščio kalvose. Todėl tais metais, kai iškrenta mažai kritulių, pašarų gamyba gali sumažėti (taip pat tai susiję su klimato kaita).

Jau kelerius metus kilmės vietovėje taip pat labai intensyviai auginami lazdyno riešutai ir kiek mažesniu mastu – vynuogės, dėl to sumažėjo turimi pašarų plotai. Be to, reikėtų pridurti, kad yra vis daugiau vilkų, kurie puldinėja avių bandas ir jas gąsdina, todėl kyla sunkumų ganant gyvulius nepalankesnėse vietovėse, kurias sunkiau šienauti. Dėl šios priežasties vis dažnesni atvejai, kai gyvūnai kartais saugiai laikomi tvartuose ir atsisakoma jų ganymo nepalankiose ganymui ganyklose, todėl dažniau naudojami konservuoti pašarai.

Taigi buvo leista papildyti gyvulių mitybos racioną nedideliais pašarų kiekiais, įskaitant pašarų papildą. Bet koks nedidelis mitybos raciono papildymas pašarais, įskaitant pašarų papildą, yra susijęs su būtinybe užtikrinti, kad gyvuliai laktacijos ir nėštumo metu būtų šeriami subalansuotai, taip pat su gyvūnų gerove. Ši praktika taip pat gali pasirodyti reikalinga dėl nepalankių atmosferos ir (arba) klimato sąlygų, kurios gali apriboti vietinių pašarų išteklių (ganymo, šieno) prieinamumą. Be to, galimas nedidelis mitybos raciono papildymas jokiu būdu negali turėti įtakos nei produkto išskirtinumui, nei pieno savybėms.

Produkto specifikacijos 2 straipsnio ir bendrojo dokumento 3.3 punkto pakeitimas – žaliavinė medžiaga.

Dabartinis tekstas:

„Gamyba vykdoma naudojant pieną iš dviejų melžimų per dieną ir vyksta ištisus metus.“

Keičiama taip:

„Gamyba vykdoma naudojant pieną iš dviejų ar daugiau melžimų ir vyksta ištisus metus.“

Naudojant pieno šaldymo ir laikymo sistemas, kurios ilgainiui vis tobulėjo, atsirado galimybė gaminti sūrį naudojant pieną iš dviejų ar daugiau melžimų, taip leidžiant smulkiesiems gamintojams gaminti sūrį kas dvi ar daugiau dienų, ypač tam tikrais metų laikotarpiais, kai produkcijos kiekis mažėja.

Keičiamas produkto specifikacijos 2 straipsnis ir bendrojo dokumento 3.3 punktas – gamybos būdas.

Dabartinis tekstas:

„Sūris turi būti gaminamas tradiciniais būdais, naudojant cilindrines formas su skylutėmis apačioje. Brandinimo metu sūrį kiekvieną dieną reikia trumpai nuplauti drungnu vandeniu. Sūdymas turi būti atliekamas sūdant sausai.“

Keičiama taip:

„Naudojamas dviejų ar daugiau melžimų pienas. Pienas gali būti termiškai apdorojamas, siekiant jį dezinfekuoti, ir į jį pridedama pieno fermentų ir (arba) natūralių raugo kultūrų. Į pieną įpilama skysto veršelių šliužo fermento, vėliau pienas traukinamas 37 °C temperatūroje su ± 3 °C nuokrypiu. Pilant šliužo fermentą ir jį įpylus, pienas greitai maišomas; po to jį galima ramiai palikti bent 40 minučių, kad susidarytų tiršta, vienalytė varškė. Pirmiausia varškė stambiai susmulkinama kiaurasamčiu arba plaktuvu (iki apelsino dydžio gabalų). Po ne trumpesnio kaip 5 minučių ramybės laikotarpio varškė antrą kartą susmulkinama plaktuvu arba varškės pjaustykle iki lazdyno riešuto dydžio gabalėlių ir paliekama pastovėti dar ne trumpiau kaip 10 minučių. Sūriui suformuoti varškė sudedama į tinkamo dydžio iš plastiko arba nerūdijančio plieno pagamintas cilindrines formas su skylutėmis apačioje. Formos su varške laikomos ant nuožulnaus paviršiaus 24 + 4 valandas, per tą laiką jos keletą kartų apverčiamos. Formuojant sūrį, jis du kartus sausai pasūdomas, po vieną kartą iš kiekvienos pusės.“

Pateiktas išsamus aprašymas to, kas esamoje produkto specifikacijoje vadinama tradiciniais gamybos būdais. Taip pat nurodyta, kad pienas gali būti termiškai apdorojamas siekiant jį dezinfekuoti.

Nurodyta, kad į pieną gali būti pridedama pieno fermentų ir (arba) natūralių raugo kultūrų.

Kalbant apie pieno traukinimo temperatūrą, žodis „apie“ buvo pakeistas žodžiais „leistinas nuokrypis ± 3 °C“, o tai yra įprastas temperatūros pokytis naudojant tradicinius gamybos būdus.

Panaikintas reikalavimas brandinimo laikotarpiu kasdien plauti sūrius ir aiškiau nurodyta, kad sūriai turi būti plaunami drungnu vandeniu pirmąsias 4 dienas, t. y. minimalų brandinimo laikotarpį. Šis prašymas dėl pakeitimo pagrįstas per daugelį metų sukauptais pastebėjimais, iš kurių matyti, kad šio reikalavimo pakeitimas neturės įtakos galutinei sūrio kokybei.

Produkto specifikacijos 2 straipsnio ir bendrojo dokumento 3.2 punkto pakeitimas – brandinimo laikotarpis.

Dabartinis tekstas:

„Brandinimo laikotarpis nuo 4 iki 10 dienų.“

Keičiama taip:

„Brandinimas trunka mažiausiai 4 dienas ir gali vykti tose pačiose patalpose, kuriose gaminami sūriai, mažiausiai du kartus trumpai nuplaunant sūrius drungnu vandeniu; leidžiama naudoti lygiaverčius alternatyvius metodus. Praėjus ne mažiau kaip 4 brandinimo dienoms, sūris gali būti laikomas specialiose brandinimo patalpose arba šaldytuvuose. Trumpiausias brandinimo laikotarpis yra 4 dienos, o ilgiausias – 90 dienų. Brandinti iki 15 mėnesių, nepridedant kitų produktų, leidžiama tik naudojant tradicinius burnie (hermetiškai uždarytus stiklinius indus), į kuriuos sūris dedamas praėjus ne mažiau kaip 20 brandinimo dienų. Jis vartojamas ne tik kaip valgomasis sūris, bet ir kaip priedas daugelyje receptų bei kaip ruošiamų produktų pagrindas.“

Nors 1983 m. produkto specifikacijoje buvo nurodyta, kad brandinimas trunka 10 dienų, dabar vis dažniau kai kurie gaminami „Murazzano“ sūriai brandinami ilgiau, ir tai labai vertinama rinkoje. Atitinkamai nuoroda į 10 dienų buvo panaikinta ir nustatytas maksimalus 90 dienų brandinimo laikotarpis.

Ši praktika –grįžimas prie senos tradicijos. Iš tiesų, anksčiau buvo gana įprasta sūrį „Murazzano“ brandinti daug ilgiau nei 10 dienų, siekiant pagerinti jo kokybę.

Be to, buvo sudaryta galimybė sūrį „Murazzano“ konservuoti burnie (hermetiškai uždarytuose stikliniuose induose), į kuriuos dedamas sūris.

Tai taip pat yra grįžimas prie tradicijos, kuria šiais laikais remiasi vis daugiau gamintojų. Burnie anksčiau buvo naudojami pirmiausia siekiant išsaugoti sūrį žiemai, kai buvo gaunama mažai arba visai negaunama pieno, taigi ir sūrio.

Naudojant šį metodą, sūris dedamas į burnie praėjus bent 20 brandinimo dienų ir gali būti konservuojamas iki 15 mėnesių.

Ryšys su geografine vietove

Į produkto specifikaciją įtrauktas specialus straipsnis, o santraukos d ir f punktuose pateikta informacija pakeista, kad atitiktų Reglamentą (ES) Nr. 1151/2012.

Dabartinis tekstas:

„d) ISTORIJA: sūris, kuris istoriškai buvo gaminamas šioje gamybos vietovėje, pavadintas pagal pagrindinį gamybos centrą – Muracano savivaldybę. Ilgainiui gaminys išlaikė specifines savybes, atsirandančias dėl su prieškalnėmis susijusios aplinkos.

f) GEOGRAFINIS RYŠYS: Svarbūs gamtos veiksniai yra klimato sąlygos atitinkamoje prieškalnių vietovėje, kurios turi įtakos galvijų ir avių pašarų kokybei. Kalbant apie žmogiškuosius veiksnius, sūris istoriškai buvo paplitęs Kuneo apylinkėse, nes tai – produktas, kuris buvo plačiai vartojamas maitinimo įstaigose.“

Keičiama taip:

„SKVN „Murazzano“ žymimo sūrio gamybos vietovės savivaldybės yra kalvotoje teritorijoje, žinomoje kaip Alta Langa (Aukštutinė Langa), kuri šiaurėje ribojasi su žemutine Lange, garsėjančia vynuogynais ir saugoma kilmės vietos nuoroda žymimais vynais, pietuose – su Ligūrijos Apeninais, rytuose – su Monferato vietove, o vakaruose – su Kuneo provincijos žemumomis. Tai geografinė vietovė, kuri ilgainiui nepatyrė geologinių trikdžių ir jos flora buvo apsaugota nuo didelių pokyčių, kuriuos sukelia tokie trikdžiai. Dėl to sūrio „Murazzano“ gamybos geografinė vietovė tapo „oaze“, kurioje prieglobstį taip pat rado augalų rūšys, būdingos labai įvairialypei aplinkai. Iš tiesų, kartu su Europos žemumoms būdingomis rūšimis ir Viduržemio jūros regiono rūšimis, tai taip pat yra ideali buveinė daugeliui Vidurio ir Pietų Europos bei Atlanto rūšių, kurios yra daug mažiau paplitusios vietovėse, besiribojančiose su SKVN „Murazzano“ žymimo sūrio gamybos vietove. Tokia plati ir marga augalų rūšių įvairovė reiškia, kad gyvuliai ištisus metus šeriami mišriu ir įvairiu pašaru. Laikotarpiu, kuriuo galima ganyti (paprastai nuo balandžio iki spalio mėnesio), avys minta tiesiog pievose ir ganyklose augančiais žaliaisiais pašarais. Kai ganyti neįmanoma, mitybos racioną daugiausia sudaro šienas, gautas iš šios vietovės augalų rūšių. Taigi, SKVN „Murazzano“ žymimo sūrio išskirtinis skonis ir aromatai susiformuoja dėl gamybos vietovės kompleksiškumo ir labai plačios tipiškos floros, kurios aromatinės sudedamosios dalys patenka į pieną, o po to – į sūrį, įvairovės. Kitas svarbus SKVN „Murazzano“ žymimo sūrio gamybos elementas yra Delle Langhe avių veislė. Tai yra vietinė avių veislė, kuri šimtmečius buvo siejama su Alta Langa vietove (pirmą rašytinę nuorodą galima rasti Plinijaus Vyresniojo veikale Naturalis Historia). Ilgą laiką šie gyvuliai buvo vienintelis kaimo šeimų pragyvenimo šaltinis, nes dėl jų jos galėjo išnaudoti šias vietoves, kurios dėl savo padėties, sunkaus patekimo į jas ir nedidelio produktyvumo buvo nelabai tinkamos intensyvesniam naudojimui ar kitokių gyvulių auginimui. Delle Langhe veislės avys yra vidutinio dydžio, labai ištvermingos, o jų pieno išeiga yra gera net ir prastesnėmis nei optimalios sąlygomis. Būtent dėl šių savybių šios veislės gamybos potencialas galėjo geriausiai pasireikšti SKVN „Murazzano“ žymimo sūrio gamybos vietovėje taip, kad ji ir šiandien yra pagrindinė šios vietovės žemės ūkio ekonomikos dalis. Avių auginimas, sūrio gamyba ir žemės tvarkymas yra neatsiejamai susiję elementai, kurie, nepaisant būtinų ir neišvengiamų pokyčių bėgant šimtmečiams, niekada neišnyko. Jie pasižymi ne tik gamybine funkcija, bet taip pat atlieka labai svarbų vaidmenį išsaugant didelės gamtinės ir kraštovaizdžio vertės teritoriją bei išlaikant visos aplinkos gyvybingumą. SKVN „Murazzano“ žymimo sūrio gamybos metodu, kuriuo iki šiol išlaikomas tvirtas ryšys su tradicine praktika, išryškinamos ypatybės, atsirandančios dėl aplinkos, gyvulių, gamybos veiksnių ir vietos gyventojų praktinės patirties sąveikos. Tai, kad varškė du kartus smulkinama, sūriai yra maži ir tai, kad varškė greitai sudedama į formas, yra veiksniai, sudarantys sąlygas greitai nutekėti išrūgoms, o dėl dažno sūrio vartymo, specifinių sūdymo būdų ir brandinimo bei nokinimo sąlygų sūris įgyja išskirtines jam būdingas savybes. SKVN „Murazzano“ žymimas sūris, kuris nebuvo ilgai brandinamas, skleidžia įvairių rūšių augalų ir pašarų, sudarančių gyvulių mitybos racioną, pokvapį, kuris užuodžiamas prieš jį ragaujant, ir šis sūris yra subtilaus skonio bei pasižymi minkšta sūrio mase, kurios spalva yra nuo pieno baltumo iki šiaudų geltonumo. Ilgesnio brandinimo metu, sūriui nokstant ir bręstant, stiprėja jo kvapas ir skonis, gali susidaryti minkšta, plona pluta su labai plona apatine plutele, taip pat sūrio masė gali tapti tvirtesne, tamsesnės spalvos ir skleisti aromatinius pokvapius, kurie gali maloniai priminti avies vilną. Konkrečių klimato sąlygų, gyvulių mitybos raciono ir Delle Langhe veislės avių pieno ypatybių derinys, išskirtinis gamybos metodas ir sūrio gamintojų, sugebėjusių protingai išnaudoti šias sąlygas, įgūdžiai yra pagrindiniai SKVN „Murazzano“ žymimo sūrio gamybos elementai, o tai yra Langės gyventojų kolektyvinės praktinės patirties, atsiradusios dėl bendros šimtmečių senumo istorijos, išraiška.“

Ženklinimas

Santraukos h punkte pateikta ženklinimo dalis buvo išplėsta.

Dabartinis tekstas:

„h) ŽENKLINIMAS: gaminys parduodamas su jo apsaugos asociacijos simboliu.“

Keičiama taip:

„Sūris gali būti parduodamas visas arba porcijomis ir gali būti fasuotas. Sūrio „Murazzano“ logotipas ir (arba) simbolis yra stilizuota didžioji raidė „M“, įspausta viename iš plokščių sūrio „Murazzano“ galvos, iš kurios išpjautas pleišto formos gabalėlis ragavimui, paviršių. Simbolis yra mėlynas („pantone Blue 0729“) arba juodas („pantone Black U“) baltame fone ir yra ant etiketės, naudojamos „Murazzano“ sūrio pakuotėje. Etiketę galima pritvirtinti tik pasibaigus minimaliam brandinimo laikotarpiui. Tradiciniame burnie brandintas ir (arba) konservuotas produktas turi būti ženklinamas specialia etikete (lipduku), pritvirtinta prie stiklo išorinės pusės arba, kaip alternatyva, ant viduje konservuoto produkto. Kadangi avių pienas, naudojamas sūriui „Murazzano“ gaminti, gali būti gaunamas tik iš Delle Langhe veislės gyvulių, ant pakuotės arba specialioje etiketėje leidžiama naudoti užrašą „Con latte di pecora delle Langhe“ („Sudėtyje yra Delle Langhe veislės avių pieno“). Ant „Murazzano“ sūrio, 100 proc. pagaminto iš avių pieno, pakuotės arba specialioje etiketėje gali būti užrašas „Solo latte di pecora delle Langhe“ („Tik iš Delle Langhe veislės avių pieno“).

Kita

Produkto specifikacija buvo pertvarkyta, kad būtų lengviau ją skaityti. Taigi naujoje produkto specifikacijoje yra šie aštuoni straipsniai: 1 straipsnis – Pavadinimas, 2 straipsnis – Produkto savybės, 3 straipsnis – Geografinė vietovė, 4 straipsnis – Kilmės įrodymas, 5 straipsnis – Gamybos būdas, 6 straipsnis – Ryšys su aplinka, 7 straipsnis – Kontrolė, 8 straipsnis – Ženklinimas.

Santraukos g punkte straipsnis dėl kontrolės buvo iš dalies pakeistas, kad atitiktų galiojančius teisės aktus, ir pridėta išsami informacija apie kontrolės įstaigą.

Dabartinis tekstas:

„g) KONTROLĖ: PAVADINIMAS: Žemės ūkio ir miškininkystės politikos ministerija – Centrinė kovos su sukčiavimu inspekcija; „Consorzio di Tutela del Formaggio Murazzano“ („Murazzano“ sūrio apsaugos asociacija) kaip institucija, atsakinga už priežiūrą“

Keičiama taip:

„Produkto atitiktį produkto specifikacijai pagal Reglamentą (ES) Nr. 1151/2012 stebi kontrolės įstaiga I.N.O.Q. – Istituto Nord Ovest Qualità – Soc. Coop. a r.l., Piazza Carlo Alberto Grosso 82, Moretta (CN) 12033. Tel.: +390172911323; Faksas: +390172911320; E. paštas inoq@inoq.it“

BENDRASIS DOKUMENTAS

Murazzano

ES Nr.: PDO-IT-0015-AM01 – 2020.11.18

SKVN (X) SGN ( )

1. (SKVN ARBA SGN) PAVADINIMAS (-AI)

Murazzano

2. VALSTYBĖ NARĖ ARBA TREČIOJI ŠALIS

Italija

3. ŽEMĖS ŪKIO PRODUKTO ARBA MAISTO PRODUKTO APRAŠYMAS

3.1. Produkto rūšis

Klasė 1.3 – Sūriai

3.2. Produkto, kurio pavadinimas nurodytas 1 punkte, aprašymas

Saugomą kilmės vietos nuorodą „Murazzano“ leidžiama naudoti tik sūriui, turinčiam šias savybes: šviežias sūris, pagamintas tik iš nenugriebto Delle Langhe veislės avių pieno arba iš nenugriebto pieno mišinio, kuriame yra ne mažiau kaip 60 proc. avies pieno ir ne daugiau kaip 40 proc. karvės pieno. Jis vartojamas kaip valgomasis sūris ir pasižymi toliau išvardytomis savybėmis.

Forma: cilindro formos, plokščiais paviršiais, šiek tiek paaukštintais kraštais.

Dydis: skersmuo apytiksliai 10–15 cm, krašto aukštis apytiksliai 3–4 cm.

Svoris: 250–400 g.

Nurodytas sūrio po minimalaus brandinimo laikotarpio dydis ir svoris.

Sūrio masės aprašymas: minkšta, turinti šiek tiek tvirtumo, kartais su nedideliu akių skaičiumi, smulkiagrūdė; sūriui bręstant spalva keičiasi nuo pieno baltumo iki šiaudų geltonumo; sūriui bręstant palaipsniui prarandama drėgmė ir jo tekstūra kinta nuo minkštos iki vis tvirtesnės, kol galiausiai tampa pusiau kieta arba kieta.

Nenaudojami nei spalviniai pigmentai, nei specifinės kvapiosios medžiagos.

Išorinis sluoksnis: švieži sūriai neturi plutos, išorinis sluoksnis yra pieno baltumo, kartais su plona šiaudų geltonumo plėvele. Sūriui bręstant jo išorė tampa vis tamsesnės šiaudų geltonumo spalvos.

Skonis: subtilus, švelniai kvepiantis, malonus, primenantis avių pieną; sūriui bręstant stiprėja jo kvapas ir skonis.

Riebalų kiekis sausojoje medžiagoje: ne mažiau kaip 50 proc. su 2 proc. leistinu nuokrypiu produktui, pagamintam tik iš avių pieno, ir 47 proc. su 2 proc. leistinu nuokrypiu produktui, pagamintam iš mišraus avių ir karvių pieno.“

Trumpiausias brandinimo laikotarpis yra 4 dienos, o ilgiausias – 90 dienų. Brandinti iki 15 mėnesių, nepridedant kitų produktų, leidžiama tik naudojant tradicinius burnie (hermetiškai uždarytus stiklinius indus), į kuriuos sūris dedamas praėjus ne mažiau kaip 20 brandinimo dienų.

Sūris gali būti parduodamas visas arba porcijomis ir gali būti fasuotas.

3.3. Pašarai (taikoma tik gyvūniniams produktams) ir žaliavinės medžiagos (taikoma tik perdirbtiems produktams)

Į gyvulių, kurių pienas turi būti perdirbamas į SKVN „Murazzano“ žymimą sūrį, metinį pašarų racioną turi įeiti žali arba konservuoti pašarai, kurie turėtų sudaryti ne mažiau kaip 70 proc. sausosios medžiagos, ir koncentruoti pašarai arba pašarų papildai, kurie turėtų sudaryti ne daugiau kaip 30 proc. sausosios medžiagos. Ne mažiau kaip 80 proc. pašarų turi būti iš kilmės vietos. Gyvuliai ganomi tuomet, kai tai galima daryti pagal sezoną. Pašarų, gautų ne iš nustatytos geografinės vietovės, kiekis jokiu būdu negali viršyti 50 proc. sausosios medžiagos per metus. Leidžiama naudoti vitaminus ir mineralų papildus neviršijant įstatymais nustatytų ribų.

Visa gamybos vietovė yra nedrėkinamoje žemėje, aukštose arba vidutinio aukščio kalvose. Todėl tais metais, kai iškrenta mažai kritulių, pašarų gamyba gali sumažėti (taip pat tai susiję su klimato kaita).

Jau kelerius metus kilmės vietovėje taip pat labai intensyviai auginami lazdyno riešutai ir kiek mažesniu mastu – vynuogės, dėl to sumažėjo turimi pašarų plotai. Be to, reikėtų pridurti, kad yra vis daugiau vilkų, kurie puldinėja avių bandas ir jas gąsdina, todėl kyla sunkumų ganant gyvulius nepalankesnėse vietovėse, kurias sunkiau šienauti. Dėl šios priežasties vis dažnesni atvejai, kai gyvūnai kartais saugiai laikomi tvartuose ir atsisakoma jų ganymo nepalankiose ganymui ganyklose, todėl dažniau naudojami konservuoti pašarai.

Taigi buvo leista papildyti gyvulių mitybos racioną nedideliais pašarų kiekiais, įskaitant pašarų papildą. Bet koks nedidelis mitybos raciono papildymas pašarais, įskaitant pašarų papildą, yra susijęs su būtinybe užtikrinti, kad gyvuliai laktacijos ir nėštumo metu būtų šeriami subalansuotai, taip pat su gyvūnų gerove. Ši praktika taip pat gali pasirodyti reikalinga dėl nepalankių atmosferos ir (arba) klimato sąlygų, kurios gali apriboti vietinių pašarų išteklių (ganymo, šieno) prieinamumą. Be to, galimas nedidelis mitybos raciono papildymas jokiu būdu negali turėti įtakos nei produkto išskirtinumui, nei pieno savybėms.

Delle Langhe veislės avių pienas arba pieno mišinys, kuriame yra ne mažiau kaip 60 proc. avies pieno ir ne daugiau kaip 40 proc. karvės pieno. Naudojamas dviejų ar daugiau melžimų pienas. Pienas gali būti termiškai apdorojamas, siekiant jį dezinfekuoti, ir į jį pridedama pieno fermentų ir (arba) natūralių raugo kultūrų. Į pieną įpilama skysto veršelių šliužo fermento.

3.4. Specialūs gamybos veiksmai, atliktini nustatytoje geografinėje vietovėje

Gyvulių, kurių pienas perdirbamas sūriui „Murazzano“ gaminti, bandos turi būti laikomos nustatytoje geografinėje vietovėje.

Pienas turi būti gaunamas ir perdirbamas, o sūris brandinamas nustatytoje geografinėje vietovėje.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

—

3.6. Specialios produkto registruotu pavadinimu ženklinimo taisyklės

Sūrio „Murazzano“ logotipas ir (arba) simbolis yra stilizuota didžioji raidė „M“, įspausta viename iš plokščių „Murazzano“ sūrio galvos, iš kurios išpjautas pleišto formos gabalėlis ragavimui, paviršių. Simbolis yra mėlynas („pantone Blue 0729“) arba juodas („pantone Black U“) baltame fone ir yra ant etiketės, naudojamos „Murazzano“ sūrio pakuotėje. Etiketę galima pritvirtinti tik pasibaigus minimaliam brandinimo laikotarpiui.

Tradiciniame burnie brandintas ir (arba) konservuotas produktas turi būti ženklinamas specialia etikete (lipduku), pritvirtinta prie stiklo išorinės pusės arba, kaip alternatyva, ant viduje konservuoto produkto.

Kadangi avių pienas, naudojamas sūriui „Murazzano“ gaminti, gali būti gaunamas tik iš Delle Langhe veislės gyvulių, ant pakuotės arba specialioje etiketėje leidžiama naudoti užrašą „Con latte di pecora delle Langhe“ („Sudėtyje yra Delle Langhe veislės avių pieno“). Ant „Murazzano“ sūrio, 100 proc. pagaminto iš avių pieno, pakuotės arba specialioje etiketėje gali būti užrašas „Solo latte di pecora delle Langhe“ („Tik iš Delle Langhe veislės avių pieno“).

4. GLAUSTAS GEOGRAFINĖS VIETOVĖS APIBŪDINIMAS

Gamybos (įskaitant brandinimą) vietovę sudaro visa šių savivaldybių administracinė teritorija: Albaretto Torre, Arguello, Bastia Mondovì, Belvedere Langhe, Benevello, Bergolo, Bonvicino, Borgomale, Bosia, Bossolasco, Camerana, Castelletto Uzzone, Castellino Tanaro, Castelnuovo di Ceva, Castino, Cerreto Langhe, Ceva, Cigliè, Cissone, Clavesana, Cortemilia, Cravanzana, Feisoglio, Gorzegno, Gottasecca, Igliano, Lequio Berria, Levice, Marsaglia, Mombarcaro, Monesiglio, Montezemolo, Murazzano, Niella Belbo, Paroldo, Perletto, Pezzolo Valle Uzzone, Priero, Prunetto, Roascio, Roccacigliè, Rocchetta Belbo, Sale Langhe, Sale San Giovanni, Saliceto, San Benedetto Belbo, Serravalle Langhe, Somano, Torre Bormida, Torresina.

5. RYŠYS SU GEOGRAFINE VIETOVE

SKVN „Murazzano“ žymimo sūrio gamybos vietovės savivaldybės yra kalvotoje teritorijoje, žinomoje kaip Alta Langa (Aukštutinė Langa), kuri šiaurėje ribojasi su žemutine Lange, garsėjančia vynuogynais ir saugoma kilmės vietos nuoroda žymimais vynais, pietuose – su Ligūrijos Apeninais, rytuose – su Monferato vietove, o vakaruose – su Kuneo provincijos žemumomis.

Tai geografinė vietovė, kuri ilgainiui nepatyrė geologinių trikdžių ir jos flora buvo apsaugota nuo didelių pokyčių, kuriuos sukelia tokie trikdžiai. Dėl to sūrio „Murazzano“ gamybos geografinė vietovė tapo „oaze“, kurioje prieglobstį rado taip pat augalų rūšys, būdingos labai įvairialypei aplinkai. Iš tiesų, kartu su Europos žemumoms būdingomis rūšimis ir Viduržemio jūros regiono rūšimis, tai taip pat yra ideali buveinė daugeliui Vidurio ir Pietų Europos bei Atlanto rūšių, kurios yra daug mažiau paplitusios vietovėse, besiribojančiose su SKVN „Murazzano“ žymimo sūrio gamybos vietove.

Tokia plati ir marga augalų rūšių įvairovė reiškia, kad gyvuliai ištisus metus šeriami mišriu ir įvairiu pašaru.

Laikotarpiu, kuriuo galima ganyti (paprastai nuo balandžio iki spalio mėnesio), avys minta tiesiog pievose ir ganyklose augančiais žaliaisiais pašarais. Kai ganyti neįmanoma, mitybos racioną daugiausia sudaro šienas, gautas iš šios vietovės augalų rūšių.

Taigi, SKVN „Murazzano“ žymimo sūrio išskirtinis skonis ir aromatai susiformuoja dėl gamybos vietovės kompleksiškumo ir labai plačios tipiškos floros, kurios aromatinės sudedamosios dalys patenka į pieną, o po to – į sūrį, įvairovės.

Kitas svarbus SKVN „Murazzano“ žymimo sūrio gamybos elementas yra Delle Langhe avių veislė. Tai yra vietinė avių veislė, kuri šimtmečius buvo siejama su Alta Langa vietove (pirmą rašytinę nuorodą galima rasti Plinijaus Vyresniojo veikale Naturalis Historia). Ilgą laiką šie gyvuliai buvo vienintelis kaimo šeimų pragyvenimo šaltinis, nes dėl jų jos galėjo išnaudoti šias vietoves, kurios dėl savo padėties, sunkaus patekimo į jas ir nedidelio produktyvumo buvo nelabai tinkamos intensyvesniam naudojimui ar kitokių gyvulių auginimui. Delle Langhe veislės avys yra vidutinio dydžio, labai ištvermingos, o jų pieno išeiga yra gera net ir prastesnėmis nei optimalios sąlygomis. Būtent dėl šių savybių šios veislės gamybos potencialas galėjo geriausiai pasireikšti SKVN „Murazzano“ žymimo sūrio gamybos vietovėje taip, kad ji ir šiandien yra pagrindinė šios vietovės žemės ūkio ekonomikos dalis.

Avių auginimas, sūrio gamyba ir žemės tvarkymas yra neatsiejamai susiję elementai, kurie, nepaisant būtinų ir neišvengiamų pokyčių bėgant šimtmečiams, niekada neišnyko. Jie pasižymi ne tik gamybine funkcija, bet taip pat atlieka labai svarbų vaidmenį išsaugant didelės gamtinės ir kraštovaizdžio vertės teritoriją bei išlaikant visos aplinkos gyvybingumą.

SKVN „Murazzano“ žymimo sūrio gamybos metodu, kuriuo iki šiol išlaikomas tvirtas ryšys su tradicine praktika, išryškinamos ypatybės, atsirandančios dėl aplinkos, gyvulių, gamybos veiksnių ir vietos gyventojų praktinės patirties sąveikos. Tai, kad varškė du kartus smulkinama, sūriai yra maži ir tai, kad varškė greitai sudedama į formas, yra veiksniai, sudarantys sąlygas greitai nutekėti išrūgoms, o dėl dažno sūrio vartymo, specifinių sūdymo būdų ir brandinimo bei nokinimo sąlygų sūris įgyja išskirtines jam būdingas savybes.

SKVN „Murazzano“ žymimas sūris, kuris nebuvo ilgai brandinamas, skleidžia įvairių rūšių augalų ir pašarų, sudarančių gyvulių mitybos racioną, pokvapį, kuris užuodžiamas prieš jį ragaujant, ir šis sūris yra subtilaus skonio bei pasižymi minkšta sūrio mase, kurios spalva yra nuo pieno baltumo iki šiaudų geltonumo. Ilgesnio brandinimo metu, sūriui nokstant ir bręstant, stiprėja jo kvapas ir skonis, gali susidaryti minkšta, plona pluta su labai plona apatine plutele, taip pat sūrio masė gali tapti tvirtesne, tamsesnės spalvos ir skleisti aromatinius pokvapius, kurie gali maloniai priminti avies vilną.

Konkrečių klimato sąlygų, gyvulių mitybos raciono ir Delle Langhe veislės avių pieno ypatybių derinys, išskirtinis gamybos metodas ir sūrio gamintojų, sugebėjusių protingai išnaudoti šias sąlygas, įgūdžiai yra pagrindiniai SKVN „Murazzano“ žymimo sūrio gamybos elementai, o tai yra Langės gyventojų kolektyvinės praktinės patirties, atsiradusios dėl bendros šimtmečių senumo istorijos, išraiška.

Nuoroda į paskelbtą specifikaciją

(šio reglamento 6 straipsnio 1 dalies antra pastraipa)

Visą produkto specifikacijos tekstą galima rasti interneto svetainėje: http://www.politicheagricole.it/flex/cm/pages/ServeBLOB.php/L/IT/IDPagina/3335

arba Žemės ūkio, maisto produktų ir miškininkystės politikos ministerijos interneto svetainėje (www.politicheagricole.it), ekrano dešinėje viršuje spaudžiant nuorodą „Qualità“ (kokybė), paskui ekrano kairėje – nuorodą „Prodotti DOP IGP STG“ (SKVN, SGN, GTG nuorodomis žymimi produktai) ir galiausiai – nuorodą „Disciplinari di Produzione all’esame dell“ (ES nagrinėjamos produktų specifikacijos).

(1) OL L 343, 2012 12 14, p. 1.